מכבי אלקטרה ת"א הביסה את אולימפיה לובליאנה 67:104 בהיכל נוקיה, במסגרת המחזור השלישי בטופ 16. פארגו בלט עם 21 נק' ו-6 אס'. אליהו הוסיף 20 נק' ללא החטאה.
מכבי אלקטרה ת"א השיגה ניצחון ענק וחשוב 67:104 על אולימפיה לובליאנה, במפגש הראשון בין השתיים בשבועיים הקרובים, במסגרת שלב הטופ 16 של היורוליג. פארגו בלט עם 21 נק' ו-6 אס', אליהו הוסיף 20 נק' ללא החטאה מהשדה.
בלאט העלה בחמישייה את פארגו, פרקינס, אידסון, אליהו וסופו. מנגד עלתה לובליאנה עם אילייבסקי, גרגורי, פינקני, מרקוטה ואוזבולט. הרבע הראשון נפתח מהוסס אצל שתי הקבוצות. הצהובים השכילו לנצל את המצב עם הגנה טובה ונקודות של אליהו, שהעלה את מכבי ל-3:7 כעבור 4 דקות. הפורוורד הישראלי פשוט היה נפלא, והטיס את מכבי עם רצף נקודות ל-5:13 במחצית הרבע. אילייבסקי עם שלשה הוריד מעט את ההפרש, אך פארגו השיב במהרה בצד השני, ואידסון עם חטיפה גדולה סחט עבירה בלתי ספורטיבית, 3 דקות לסוף הרבע. בלו עם שלשה גדולה קבע את תוצאת הרבע 10:28 נהדר למכבי.
ההגנה של מכבי עבדה כבר בהוצאת החוץ הראשונה עם חטיפה של פארגו, שהניבה 2 נק' של הנדריקס. הצהובים המשיכו ליצר נקודות עם הגבוהים, כשסופו מעלה את מכבי ל-10:34 כעבור שתי דקות בתוך הרבע. גרגורי עם חדירה יפה הוריד ל-12:37 אחרי נקודות של סופו. מכבי נתקעה מתחת לסל, ואילייבסקי ומרקוטה עם צמד שלשות צמצמו ל-20:37, 6 דקות לסוף הרבע. פרקינס עם שלשה משלו ואליהו עם טיפ-אופ עצרו את הריצה הסלובנית, והעלו את מכבי ל-20:44, 2 דקות לסוף המחצית. פארגו עם חדירה בסוף שעון קבע 26:49 צהוב במחצית.
סופו עם נקודות מתחת לסל העלה את מכבי ל-26:51 כעבור דקה מתחילת הרבע השלישי. פארגו התעופף לאוויר אך החטיא דאנק, ומרקוטה ופינקני הורידו ל-30:51. פרקינס עם חסימה גדולה, הריץ את אידסון למתפרצת, שהסתיימה בנק' של אליהו מתחת לסל. תצוגת הכדורסל היפה של מכבי נמשכה, בעיקר בזכות ניהול משחק נהדר של אידסון, שהקפיץ את פרקינס לאלי-הופ, בדרך ל-32:59 באמצע הרבע. לובליאנה הנואשת לא מצאה תשובה לצהובים, שברחו ל-34:69 מצמד שלשות של פארגו כעבור, 3 דקות לסוף הרבע. האורחים עם 10 נק' רצופות, הורידו ל-44:71 כעבור דקה. אוזבולט עם שלשה קשה צמצם ל-49:71 בתום הרבע השלישי.
מכבי התקשתה גם בתחילת הרבע האחרון, עד לשלשה של פניני מהפינה כעבור דקה וחצי, שהעלתה את מכבי ל-49:74. שמדיני הענק עשה לצהובים צרות מתחת לסלים, אך בלו עם 4 רצופות שמר על מכבי עם 53:78, 6 דקות לסוף המשחק. יאגודניק עם עבירה בלתי ספורטיבית שלח את בורשטיין לקו, ויחד עם נקודות של סופו מתחת לסל הקפיצו את ההפרש ל-55:86 באמצע הרבע. הריצה הצהובה לא נעצרה בידיעה שההפרש חשוב, כשבורשטיין השחיל שלשה ובלו סיים מתפרצת בדרך ל-56:91, 4 דקות לסיום. מכבי המשיכה לשלוט עד הסיום עם יכולת טובה של הנדריקס ופארגו, והבטיחה ניצחון ענק 67:104 אולימפיה לובליאנה.
למכבי: פארגו 21 נק' ו-6 אס', אליהו 20 נק' (10/10 מהשדה) ו-6 ריב', בורשטיין וסופו 10 נק' כ"א, בלו 9 נק', אידסון (6 אס' ו-3 חט') ופרקינס (7 ריב') 8 נק' כ"א, הנדריקס (3 חט') ופניני 7 נק' כ"א, מצ'באן ושארפ 2 נק' כ"א.